Broj: 711-I-564-P-99/20-03-19

Zagreb, 17. ožujka 2020.g

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom osobnog zahtjeva **dužnosnice Marine Budimir, gradonačelnice Grada Iloka,** na 82. sjednici, održanoj 17. ožujka 2020., donosi sljedeću:

**ODLUKU**

1. **Na temelju članka 39. stavka 2. ZSSI-a, na osobni zahtjev dužnosnice** **pokreće se postupak radi utvrđivanja je li dužnosnica Marina Budimir, gradonačelnica Grada Iloka, bila u situaciji sukobu interesa iz članka 2. stavka 2. podstavka 2. ZSSI-a prilikom sudjelovanja u postupku donošenja Odluke o odabiru najpovoljnije ponude za popravak pješačkih staza u Gradu Iloku od 16. lipnja 2019.g., kojom je za izvođača radova izabran zidarski obrt u kojem je zaposlen bračni drug dužnosnice, kao i prilikom potpisivanja Ugovora s navedenim izvođačem radova dana 26. lipnja 2019.g.**
2. **Poziva se dužnosnica Marina Budimir da u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Povjerenstvo je 16. ožujka 2020.g. zaprimilo zahtjev dužnosnice Marine Budimir za mišljenjem Povjerenstva, koji je zaprimljen u knjizi ulazne pošte Povjerenstva pod brojem 711-U-1337-M-29/20-01-4, povodom kojeg je otvoren predmet broj M-99/20.

Člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da Marina Budimir obnaša dužnost gradonačelnice Grada Iloka od 9. lipnja 2017.g. Stoga je Marina Budimir, povodom obnašanja navedene dužnosti, obvezna postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno članku 39. stavku 2. ZSSI-a Povjerenstvo obvezno pokreće postupak iz svoje nadležnosti na osobni zahtjev dužnosnika.

U predmetnom zahtjevu za davanjem mišljenja dužnosnica navodi da je dana 19. studenog 2019.g. od Povjerenstva zatražila mišljenje vezano za pitanje o ugovaranju poslova s tvrtkom koja je u vlasništvu člana Gradskog vijeća Grada Iloka te da je navedeni upit razmatran na 71. sjednici Povjerenstva, nakon čega je 8. siječnja 2020.g. pod poslovnim brojem 711-I-17-M-157-19/20-02-17 dužnosnici dano Mišljenje, koje je ona potom proslijedila svim vijećnicima na uvid.

Nadalje, dužnosnica navodi kako je na 9. sjednici Gradskog vijeća održanoj 11. ožujka 2020.g. u okviru Aktualnog sata postavljeno pitanje vezano za navedeno Mišljenje Povjerenstva, odnosno članica Gradskog vijeća iznijela je stav kako prethodno pitanje dužnosnice nije sadržavalo sve potrebne činjenice pa Povjerenstvo nije objektivno moglo sagledati cjelokupnu situaciju. Slijedom navedenog, dužnosnica ističe kako šalje ponovljeni zahtjev za davanjem mišljenja uz dostavu činjenica koje nisu bile sadržane u vijećničkom pitanju. Dužnosnica navodi kako je dana 3. lipnja 2019.g. Grad Ilok donio odluku o početku postupka jednostavne javne nabave za radove na popravku pješačkih staza u Iloku te je imenovao Povjerenstvo čiji član nije bio vijećnik Ivica Torma koji je vlasnik građevinskog obrta koji je u konačnici dobio navedeni posao. Nadalje, dužnosnica navodi kako je dana 16. lipnja 2019.g. to Povjerenstvo donijelo Odluku o odabiru najpovoljnije ponude iz koje je razvidno da je jedina pristigla ponuda upravo ona Zidarskog obrta „Torma“ iz Iloka čiji je vlasnik gradski vijećnik Ivica Torma. Dužnosnica navodi da je ona, na temelju Odluke Povjerenstva, dana 26. lipnja 2019.g. potpisala Ugovor s navedenim izvođačem radova. Nadalje, dužnosnica navodi kako je zatražila mišljenje Povjerenstva vezano za sklapanje ugovora s tvrtkama u vlasništvu gradskih vijećnika, ali i vezano za dodatnu činjenicu da je njezin bračni drug zaposlen u jednoj od tih tvrtki. Dužnosnica navodi kako je dana 8. siječnja 2020.g. zaprimila Mišljenje Povjerenstva te ga je proslijedila gradskim vijećnicima, no da je na sjednici dana 11. ožujka 2020.g. članica Gradskog vijeća navela da dužnosnica nije dostavila Povjerenstvu potpune i ispravne informacije. Dužnosnica nadalje navodi kako je u konkretnom slučaju za koje je zatražila mišljenje Povjerenstva potpisala Ugovor o izvođenju radova sa Zidarskim obrtom „Torma“ u kojem je zaposlenik njezin suprug. Isto tako, dužnosnica ističe kako je jedina dostavljena ponuda upravo ona obrta „Torma“ kao i da je navedenu ponudu provjerilo Povjerenstvo za odabir ponuda te je isto predložilo potpisivanje navedenog Ugovora. Dužnosnica ističe i kako prije potpisivanja navedenog Ugovora nije bila upozorena od strane stručnih službi Grada Iloka da bi se mogla naći u situaciji sukoba interesa niti je sama pronašla kršenje bilo koje norme ZSSI-a, budući da u javnom pozivu nije postojao isključujući uvjet kojim bi se pogodovalo navedenom obrtu, a i radilo se o jedinoj dostavljenoj ponudi. Dužnosnica ističe i kako nije postupila suprotno člancima 17. i 18. ZSSI-a budući da je njezin suprug obični zaposlenik i da nije na rukovodećem položaju te da niti on niti ona nisu vlasnici navedenog obrta. Dužnosnica ističe da, s obzirom na dulji protek vremena od potpisivanja predmetnog ugovora te budući da je isti u cijelosti izvršen, nije moguće promijeniti činjenično stanje vezano za navedeni Ugovor, no moli Povjerenstvo za mišljenje vezano uz okolnosti njegova ugovaranja kako bi mogla dobiti konačan i nedvojbeni odgovor. Uz predmetni zahtjev dužnosnica dostavlja i Odluku o početku postupka javne nabave kao i Odluku o odabiru najpovoljnije ponude.

Uvidom u Mišljenje Povjerenstva, broj 711-I-17-M-157-19/20-02-17 od 3. prosinca 2019.g. Povjerenstvo je utvrdilo kako je dužnosnici Marini Budimir na njezin zahtjev za davanjem mišljenja , zaprimljenim u Povjerenstvu dana 19. studenog 2019.g., dano mišljenje u kojem je dužnosnica upućena da ukoliko u postupku javne nabave koju provodi Grad Ilok bude zaprimljena ponuda poslovnog subjekta u kojem je zaposlen bračni drug dužnosnice ista je dužna izuzeti se od poduzimanja svih radnji u navedenom postupku te je za navedene radnje dužna ovlastiti svog zamjenika, a navedenu okolnost deklarirati Gradskom vijeću Grada Iloka te na službenoj internetskoj stranici Grada Iloka. U točki II. predmetnog Mišljenja povjerenstvo je istaknulo da član predstavničkog tijela jedinice lokalne ili regionalne samouprave nije dužnosnik u smislu ZSSI-a.

Uvidom u Odluku o početku postupka javne nabave KLASA: 406-09/19-01/10, URBROJ: 2196/02-01-19-01 od 3. lipnja 2019.g. utvrđeno je da je, temeljem članka 42. Statuta Grada Iloka ( Službeni vjesnik Vukovarsko-srijemske županije, broj 11/13) i temeljem Odluke o imenovanju stručnog povjerenstva za javnu nabavu Grada Iloka, Odluku o postupku javne nabave za popravak pješačkih staza u Iloku donijela i potpisala gradonačelnica Marina Budimir. Isto tako utvrđeno je kako je naručitelj nabave Grad Ilok, procijenjena vrijednost nabave 480.000,00 kuna, a izvor sredstava planiran iz proračuna Grada Iloka.

Uvidom u Odluku o odabiru najpovoljnije ponude KLASA: 406-09/19-01/, URBROJ: 2196/02-01-19-6 od 16. lipnja 2019.g. utvrđeno je da je za izvođača radova za popravak pješačkih staza u Iloku odabrana ponuda Zidarskog obrta „Torma“ iz Iloka, da je iznos ponude 488.171,50 kuna bez PDV, odnosno 610.214,38 kuna s PDV-om. Iz odluke je razvidno i da je navedena ponuda jedina zaprimljena ponuda te da se radi o valjanoj ponudi s najnižom cijenom. Predmetnu odluku donijela je i potpisala gradonačelnica Marina Budimir.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 2. ZSSI-a propisano je da se dužnosnikov bračni ili izvanbračni drug smatra članom obitelji dužnosnika, a stavkom 5. istog članka propisano je da su članovi obitelji dužnosnika s dužnosnikom povezane osobe. Slijedom navedenoga, dužnosnikov bračni drug smatra se članom obitelji dužnosnika te kao takav s dužnosnikom povezanom osobom u smislu ZSSI-a.

Povjerenstvo napominje da zahtjeve dužnosnika za davanjem mišljenja Povjerenstva, u kojima dužnosnici iskazuju dvojbu predstavlja li povredu ZSSI-a neka njihova radnja koja se već dogodila ili određeno ponašanje koje već traje prije podnošenja zahtjeva, Povjerenstvo ne smatra zahtjevom dužnosnika za davanjem mišljenja u smislu članka 6. ZSSI-a, već osobnim zahtjevom dužnosnika za pokretanjem postupka sukoba interesa u smislu članka 39. stavka 2. ZSSI-a. Naime, sukladno članku 39. stavku 2. ZSSI-a Povjerenstvo obvezno pokreće postupak iz svoje nadležnosti na osobni zahtjev dužnosnika.

Slijedom navedenog, a obzirom da je dužnosnica Marina Budimir donijela i potpisala Odluku o odabiru najpovoljnije ponude za popravak pješačkih staza u Iloku od 16. lipnja 2019.g., kojom je izvođenje radova dodijeljeno obrtu u kojem je zaposlenik njezin bračni drug, te da je dana 26. lipnja 2019.g. potpisala Ugovor s navedenim izvođačem radova, odnosno da se nije izuzela iz postupka poduzimanja svih radnji u konkretnom postupku javne nabave, a na što je nedvosmisleno upućena u Mišljenju Povjerenstva od 3. prosinca 2019.g. (koje je dužnosnica zatražila tek nakon donošenja i potpisivanja Odluke o odabiru ponude), Povjerenstvo smatra kako navedene okolnosti upućuju da je dužnosnica bila u situaciji sukoba interesa iz članka 2. stavka 2. podstavka 2. ZSSI-a, odnosno da se osnovano može smatrati da je privatni interes dužnosnice utjecao na njezinu nepristranost u obavljanju javne dužnosti u navedenoj situaciji te je stoga donijelo odluku kao u točki I. izreke ovog akta.

Na temelju članka 39. stavka 3. ZSSI-a, poziva se dužnosnica da u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke. Poziva se dužnosnica da uz očitovanje Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

Slijedom svega navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Marina Budimir, elektroničkom dostavom
2. Objava na internetskoj stranici Povjerenstva
3. Pismohrana